Beverly Hills 90210-ster Luke Perry oorledeLuke Perry (Augustus 2018) (Foto: Chris Pizzello/Invision/AP, File) Die hartebreker Luke Perry, wat bekendheid verwerf het as Dylan McKay in die TV-reeks Beverly Hills 90210, is oorlede. Perry is Maandagoggend by St Joseph’s Hospital in Burbank, Kalifornië in die VSA oorlede ná ŉ “massiewe beroerte”. Sy kinders Jack en Sophie, verloofde Wendy Madison Bauer, eksvrou Minnie Sharp, ma, stiefpa, broer, suster en ander naby familielede en vriende was by hom. Perry (52) het ook die rol van Fred Andrews gespeel in die reeks Riverdale. Hy was in verskeie flieks en TV-reekse te sien. Hy is verlede Woensdag in die hospitaal opgeneem ná ŉ beroerte by sy huis in Sherman Oaks. Fox het onlangs aangekondig dat nog ses episodes van Beverly Hills 90210 uitgesaai sal word. Dit was nog nie duidelik of hy en sy medester Shannen Doherty ook in die nuwe reeks te sien sou wees nie.